'n Beginonderneming, aanvangsonderneming of beginmaatskappy (Engels: Startup) is 'n onderneming (soms 'n projek) wat deur 'n entrepreneur geïnisieer is om 'n skaalbare sakemodel te soek, effektief te ontwikkel en te implementeer. Terwyl entrepreneurskap verwys na alle nuwe ondernemings, insluitend selfwerkskepping en ondernemings wat nooit van plan is om geregistreer te word nie, verwys beginondernemings na die nuwe ondernemings wat van voorneme is om groter te word as die solo-stigter. Beginondernemings staar 'n groot onsekerheid in die gesig en het hoë mislukkingsyfers, maar 'n minderheid van hulle is wel suksesvol en invloedryk. Sommige ondernemings word eenhorings, dit wil sê private ondernemings wat se waardering meer as VS $ 1 miljard beloop. Beginondernemings word gewoonlik begin deur 'n stigter (solo-stigter) of mede-stigters wat 'n benadering ontwikkel het om 'n probleem op te los. Die stigter van 'n beginonderneming begin met die ondersoek van die mark deur probleemonderhoude, oplossingsonderhoude en die opbou van 'n minimum lewensvatbare produk (MVP), dit wil sê 'n prototipe, om hul sakemodelle te ontwikkel en te bevestig.